OBH 5479/2000.
Az állampolgári jogok országgyűlési biztosának jelentése
Ügyintéző: Dr.Kunné dr.Simonyi Anna

Az eljárás megindulása:
	A panaszos beadványában azt sérelmezte, hogy a lakásától 80 méterre elhelyezkedő szeméttelepet az önkormányzat nem helyezi át, az ingatlanától távolabb eső helyre. Sérelmezte továbbá, hogy az önkormányzat a szemét tárolásáról nem gondoskodik megfelelően, így nem tesz eleget a köztisztasági és településtisztaság biztosítási kötelezettségének, holott gyakran jelenik meg patkány a portáján. Véleménye szerint a szeméttelep kialakításánál egyformán figyelembe kell venni minden ember érdekét.
	Az állampolgári jogok országgyűlési biztosáról szóló 1993. évi LIX. törvény 16. § (1) bekezdésében foglaltak alapján vizsgálatot indítottam, mert több, alkotmányos joggal összefüggő visszásság gyanúja merült fel.

Érintett alkotmányos jogok:
•	A Magyar Köztársaság Alkotmánya
13. § (1) bekezdés: A Magyar Köztársaság biztosítja a tulajdonhoz való jogot.
18. § A Magyar Köztársaság elismeri és érvényesíti mindenki jogát az egészséges környezethez.
70/A. § (1) bekezdés: A Magyar Köztársaság biztosítja a területén tartózkodó minden személy számára az emberi, illetve az állampolgári jogokat, bármely megkülönböztetés, nevezetesen faj, szín, nem, nyelv, vallás, politikai vagy más vélemény, nemzeti vagy társadalmi származás, vagyoni, születési vagy egyéb helyzet szerinti különbségtétel nélkül.
(2) bekezdés: Az embereknek az (1) bekezdés szerinti bármilyen hátrányos megkülönböztetését a törvény szigorúan bünteti.

Az alkalmazott jogszabályok:
•	A helyi önkormányzatokról szóló 1990. évi LXV. törvény (továbbiakban Ötv.)
•	önkormányzati rendeletet alkot.
•	A környezet védelméről szóló 1995. évi LIII. törvény (továbbiakban: Kt.)
•	A hulladékgazdálkodásról szóló 2000. évi XLIII. törvény (továbbiakban: Hgtv.)

Megállapított tényállás:
	A vizsgálat során hivatalom tájékoztatást kért Nyírjákó község polgármesterétől. A válaszból és a csatolt mellékletekből megállapítható, hogy a panaszos által kifogásolt szeméttelepet 1982-ben az akkori Nagyközségi Közös Tanács a megyei tanáccsal egyetértésben, a szakhatóságok hozzájárulásával alakították ki, külterületi mezőgazdasági területen. A község szemétlerakóját megfelelőnek találták az eljárásban közreműködő szakhatóságok, így a Járási-Városi KÖJÁL, a Vízügyi Igazgatóság is. A polgármester tájékoztatásából kiderül, hogy a panaszos a volt vasútállomás épületében lévő lakást vette meg, azonban tudomása volt arról, hogy  attól 110 méterre van a község szemétlerakója. Azt körbe kerítették, azonban ismeretlen tettesek ellopták a kerítést. A polgármester tájékoztatását kiegészítette és arról értesített, hogy közhasznú munkásokkal őrizteti a szeméttelepet munkaidőben. Azt azonban nem tudja megakadályozni, hogy a guberálók ne hordják szét a telepen lévő szemetet. Az ÁNTSZ rendszeresen ellenőrzi az üzemeltetést és nem állapított meg olyan problémát, ami miatt el kellett volna rendelni a szeméttelep bezáratását. A település a Szabolcs-Szatmár-Bereg Megyei közép- és hosszú távú fejlesztési program alapján Demecser körzetéhez tarozik. A fejlesztési programban megjelölt célok megvalósításának feltétele, hogy alkalmas, zárt szemétszállító álljon rendelkezésre, továbbá a lakosság és az intézmények is zárt tárolóedényzettel ellátottak legyenek. Ezek több milliós költséget jelentenek, ami nem áll az önkormányzat rendelkezésére. A panaszos problémájával egyébként nem kereste meg sem az önkormányzatot, sem a polgármesteri hivatalt, így a szeméttelep felszámolásárra sem tehettek neki ígéretet.

A vizsgálat megállapítása:
	A panasznak az állampolgárok egyenlő elbírálásának hiányát kifogásoló részét nem tartottam megalapozottnak, ugyanis semmilyen adat nem merült fel, hogy a panaszos személyét érintően bármilyen diszkriminatív intézkedés történt volna.
	A hulladéklerakóra irányuló megállapításaim a követezőek: mint azt a panaszos beadványában rögzítette, lakása megvásárlásakor tudatában volt annak, hogy az ingatlantól 80 méterre (a polgármesteri tájékoztatás szerint 110 m-re) szeméttelep üzemel. Ha körültekintően járt el, arról is tudomással bírt, hogy a lakás (mint MÁV szolgálati lakás) külterülettel körülvett közlekedési területen létesült. A polgármester által megküldött helyszínrajzból megállapítható ugyanis, hogy a lakást magában foglaló ingatlan egyik oldalán a temető, másik oldalán a szeméttelep található. Tény, hogy a szeméttelep külterületi ingatlanon létesült, engedéllyel, évekkel ezelőtt. Mindennek következtében a panaszost is fokozott védekezés terheli saját tulajdona védelmében.
	A Hgtv. értelmében azokon a településeken, ahol a törvény hatálybalépésekor nem működik települési szilárd hulladék kezelési közszolgáltatás, ott ezt 2000 fő és a fölötti állandó lakos esetén 2002. január 1. napjáig,   2000 fő állandó lakos alatt 2003. január 1. napjáig kell megszervezni. A  törvény rendelkezéseit a hatálybalépéskor meglévő, érvényes környezetvédelmi hatósági engedély alapján üzemeltetett hulladékkezelő létesítmények üzemeltetési feltételeire a hatálybalépést követő egy év türelmi idő elteltével kell alkalmazni.  A Hgtv. 56. § (4) bekezdése szerint ezen létesítmények üzemeltetői az előírt követelmények érvényesítésére a hatálybalépést követő 180 napon belül ütemtervet kötelesek kidolgozni és a környezetvédelmi hatóságnak jóváhagyásra benyújtani. A Hgtv az üzemeltetőt (önkormányzatot) a már üzemelő hulladéklerakó környezetvédelmi, műszaki megfelelőségének megállapítása érdekében teljes körű környezetvédelmi felülvizsgálat elvégzésére kötelezi, amelyet 2 éven belül kell a környezetvédelmi felügyelőségnek benyújtani. A felülvizsgálat alapján a további működés feltételeit, illetve a környezet védelme érdekében szükséges intézkedéseket és azok teljesítésének határidejét a környezetvédelmi felügyelőség állapítja meg.
	Jelen esetben az önkormányzatnak a hulladéklerakó biztonságos és a közegészségügyi szabályokat betartó működtetése akkor is kötelessége, ha a panaszos tudta, hogy milyen környezetbe költözik. A hulladéklerakóval kapcsolatban az ÁNTSZ  Nyíregyházi Városi Intézete meghatározott intézkedéseket írt elő a szemétlerakó közegészségügyi hiányosságainak megszűntetésére (a települési szilárd hulladék takarásáról gondoskodni kell, a hulladék szél által történő széthordását meg kell akadályozni;  rovar -és rágcsálóirtásról gondoskodni kell; állati hullákat a szemétlerakóban elhelyezni nem lehet /az elhullott kisállatot el kell ásni, ez a tulajdonos feladata/).
	Az önkormányzatnak a szigorított feltételek kialakítására nyitvaálló idő alatt is gondoskodnia kell a közegészségügy védelmének megfelelően a hulladéklerakó működtetéséről.  Ha csak egy család egészséges környezethez való joga veszélyeztetésének lehetősége is felmerül, a veszélyhelyzet elhárításáról gondoskodni kell. Ennek módjáról határozott az ÁNTSZ Városi Intézete megfelelő határidő biztosításával. 
Tekintettel arra, hogy a panasszal érintett önkormányzatot az illetékes ÁNTSZ kötelezte a szemétlerakó egészségügyi szempontból való rendezésére, a hatóságok eljárásával kapcsolatban alkotmányos joggal összefüggő visszásságot nem állapítottam meg, ezért az eljárást lezárom.

Budapest, 2001. október 29.

Lenkovics Barnabás